Lovligheden af spillestedet Forbrændingens beslutning om et ensidigt fokus på kvindelige kunstnere i hele 2019 bør undersøges af Statens Kunstfond, mener folketingsmedlem Alex Ahrendtsen, kulturordfører for Dansk Folkeparti.

»Spillestedet i Albertslund modtager støtte fra både kommunen og Statens Kunstfond, og derfor skal fonden selvfølgelig behandle sagen. Et spillested kan ikke modtage statslige kroner, når man bryder ligebehandlingsloven, og det gør man helt åbenbart. Det er at diskriminere, når man udelukkende vil booke kvinder. Hvad kommunen gør, må den jo selv bestemme,« siger Alex Ahrendtsen.

Lederen af Forbrændingen, Jeppe Skjold, siger, at beslutningen om, at man i 2019 udelukkende vil booke kvindelige solister eller bands, der »tegnes« af kvinder, skyldes, at kønsfordelingen blandt de optrædende kunstnere er helt skæv. Selv hvis man kun har kvinder på scenen i 2019, vil et gennemsnit for de seneste fem år give en stor overvægt af mandlige kunstnere, siger han.

Er det ikke rimeligt at forsøge at rette op på den skæve fordeling mellem mandlige og kvindelige kunstnere?

»Jo, men der er jo heller ikke særligt mange kristne musikere. Skal vi så også til at lave kvoter for kristne musikere? Alle kan jo høre, hvor absurd det er,« siger Alex Ahrendtsen.

Borgerlige politikere i Albertlund kommunalbestyrelse erklærede fredag, at de ønsker at stoppe det kommunale tilskud til Forbrændingen – i år 1.094.000 kr. – hvis spillestedet ikke ændrer sin bookingpolitik for 2019.

Alex Ahrendtsen »Der er jo heller ikke særligt mange kristne musikere. Skal vi så også til at lave kvoter for kristne musikere? Alle kan jo høre, hvor absurd det er.«

Forbrændingen får i år et tilskud på 280.000 kr. fra Statens Kunstfond, og spillestedet har i øjeblikket en ansøgning hos fonden om et tilsvarende beløb i 2019, oplyser enhedschef i Statens Kunstfond, Henrik Wenzel Andreasen.

»Ambitionen om at have fokus på kvindelige kunstnere fremgår af deres ansøgning for 2019, hvilket også kan ses på deres liste over kunstnere, som de kunne tænke sig at booke. Nu er der rejst tvivl om, hvorvidt det er problematisk i forhold til ligebehandlingsloven, og derfor har vi sat en jurist til at vurdere, om der er et problem i at støtte ansøgningen,« siger Henrik Wenzel Andreasen.

Han regner med, at denne vurdering vil være færdig i løbet af en uge, og at Statens Kunstfonds afgørelse vil være parat om et par uger.

»Hvis juristen vurderer, at det ikke er lovligt, må vi enten afvise ansøgningen, eller også må vi bede spillestedet revidere sin politik. Hvis det er lovligt, er det op til Statens Kunstfond at træffe en beslutning,« siger Henrik Wenzel Andreasen.

Gruppen Rockbitch er en af de grupper, der har optrådt på Forbrændingen i Albertslund. Det var før spillestedet indførte en politik om at favorisere kvindelige kunstnere. Arkivfoto: Claus Bech Andersen/Ritzau Scanpix Fold sammen Læs mere Læs mere

Juraprofessor: Ulovlig, men ...

Ifølge Kirsten Ketscher, juraprofessor på Københavns Universitet med speciale blandt andet ligestillings- og diskrimineringsret samt socialret, er spillestedets bookingpolitik helt sikkert diskriminerende, men der findes en mulighed for dispensation fra ligebehandlingsloven.

»Booking af koncerter kan ligestilles med en ansættelse, og så er er hovedreglen ligebehandling - man må ikke gøre forskel på grund af køn. Det her er oven i købet direkte diskrimination, og det er ekstra forbudt. Som udgangspunkt er det altså ikke i orden, men kulturministeren har i 2007 udsendt en bekendtgørelse om ligestillingsfremmende initiativer. Jeg vil antage, at denne her sag falder ind under det felt, hvor man kan iværksætte sådanne initiativer uden dispensation, fordi kvinder er stærkt underrepræsenterede i musikarrangementerne på det pågældende spillested,« siger Kirsten Ketscher.

Kirsten Ketscher »Det her er oven i købet direkte diskrimination, og det er ekstra forbudt.«

Ifølge ligebehandlingsloven kan en person, i dette tilfælde en musiker, som føler sig forbigået eller har undladt at søge om at spille, fordi spillestedet kun booker kvinder, klage til Ligebehandlingsnævnet, som så skal tage stilling til, om spillestedets initiativ opfylder betingelserne i bekendtgørelsen.

Bekendtgørelsen om ligestillingsfremmende initiativer bygger på et EU-direktiv fra 2006, hvor man åbner for undtagelser om ligestilling, hvis det underrepræsenterede køn udgør under 25 pct. af de ansatte. Også private virksomheder med en meget lav andel af kvindelige ansatte har benyttet sig af denne bekendtgørelse, oplyser Kirsten Ketscher.

Henrik Wenzel Andreasen oplyser, at Forbrændingens ansøgning om støtte i 2019 ikke forholder sig til bekendtgørelsen, som kan dispensere fra ligebehandlingsloven og åbne for ligestillingsfremmende initiativer.